Gat var gert á skipssíðuna á bílaþilfari Breiðafjarðarferjunnar Baldurs án leyfis Samgöngustofu og útbúin lúga til að spúla óhreinindum út af þilfarinu. Reyndur skipaeftirlitsmaður gerir alvarlega athugasemd við þetta, enda hafi þilfarið þar með ekki verið vatnsþétt.
Fréttamenn Kveiks keyptu sér far með Baldri og fengu Einar Jóhannes Einarsson, fyrrverandi skipaeftirlitsmann hjá Samgöngustofu, til að koma með og skoða skipið. Hann gerði ýmsar athugasemdir við öryggismál og taldi eftir skoðunina að rétt væri að Samgöngustofa kyrrsetti ferjuna.
Ein af athugasemdum Einars Jóhannesar var að gat hefði verið skorið á síðu skipsins á bílaþilfarinu og útbúin lúga sem auðveldar áhöfninni að þrífa þilfarið.
Þetta má ekki, þetta bara má ekki, sko.
-Af því að þarna getur bara komið sjór inn, eða?
Þá flæðir bara sjór hér inn.
Þetta er ekki skemmtilegt að sjá.
Sagði Einar Jóhannes Einarsson þegar hann skoðaði lúguna á bílaþilfari Baldurs. Samkvæmt lögum má ekki gera meiri háttar breytingar á skipi án leyfis. Jón Gunnar Jónsson, forstjóri Samgöngustofu, segir í viðtali við Kveik að lúgan hafi verið gerð í leyfisleysi.
Eigandi skipsins er Sæferðir, dótturfélag Eimskipafélags Íslands, en ríkið greiðir rúmlega 300 milljónir króna á ári til að halda úti siglingum yfir veturinn. Eftir siglingu Kveiks og Einars Jóhannesar lét útgerðin fjarlægja lúguna og sjóða upp í gatið. Gunnlaugur Grettisson, framkvæmdastjóri Sæferða, segir þó að skipið hafi verið öruggt allan tímann.
Ekki í nokkrum vafa. Skipið er algjörlega öruggt. Hefur alltaf verið það.
